或一派戊土出干,不见比劫与印者,名财多身弱,终为富屋贫人,见一甲制土,必有福寿。
甲木见己,土多而不见戊土,虽从不真,乙木见戊,土多而不见己土亦然,此阳从阳阴从阴之义也,不从则财多身弱,终於贫困,富屋贫人者,譬如富室管财之人,经手虽多,而非己有,有助人发财,而不能自己发财,日主太弱,不能负荷也,财多以劫为救,故见甲为有福寿,更行比劫之地,亦能致富,但其身劳碌耳。
或丙辛贪合,非嫖即赌,终非承受之器,或丙合而癸亦合,不为下贱,亦是离乡奔流之客,丙合癸不合,亦下格。
承上文丙癸两透节,六月乙木,不外乎用癸用丙,用神不可损伤,丙癸见辛戊相合,则失其用,盖合有宜不宜,戊癸合,癸水被戊合去,丙辛合,丙火虽不合去而被羁绊,失其阳明之性,故轻重有不同也。